Esmaspäeval sõitsin Adamiga kaasa Buenos Airesesse. Samal ajal kui tema koosolekul oli, sain natuke linna peal ringi vaadata. Õnneks oli ilm tiba soojem ja keskpäeval sai isegi jope korraks seljast ära võtta. Buenos Aires on superlahe linn ja mul on alati sellest toredad mälestused, ainus mida ma linna sõites alati vihkan on siinne liiklus, eriti  kiirteedel. Esiteks on teed auklikud ja kohutavas seisus, millest on kole suure kiirusega läbi sõita. Teiseks ei ole siinses liikluses reegleid, kes ees see mees! Kui kõrvalmaantee pealt kiirteele keerata, on selline tunne nagu oleksime F1 stardirindel, kus viie rea peal otsib iga auto megakiirusel oma positsiooni. Autod vingerdavad umbes 160 km/h ilma suunatuld näitamata ühest reast teise. Kui me lõpuks linna jõudsime, tänasin jumalat, et me eluga pääsesime.  Kohutava liikluse tagajärel toimub siin tohutul  hulgal liiklusõnnetusi.